Kick-box EB: Hatan a döntőben!!!

Pénteken, Guimaraes-ban folytatódott a hosszúra nyúlt selejtezők sora a kick-box Európa-bajnokságon. Amúgy a szállodákban lakó versenyzők arcán szépen meglátszik annak a nyoma, miért is küzdősport a kick-box. Nem egy csinos női versenyző szeme is lilában tündököl, és nem a sminktől vagy szemfestéktől. A mai napon annyi minden történt, hogy röviden elbeszélve is hosszú lesz. 
A ringben a nehézsúlyú hölgyeknél a legjobb négy között Zatykó Zita egy elképzelhetetlenül nehéz súlyú harcias török amazonnal csapott össze K-1 szabályrendszerben. Zita inkább térdelt, Merve Celitürk pedig - sajnos - jobban látható egyenes ütésekkel operált. Így a bírók szoros, 2:1 pontozással a törököt látták jobbnak. Zita így bronzérmes lett. 
Férfi K-1 81  kg.-ban Busai Gergely az orosz Alexander Steturenko-val vívott meg, aki erőfölényben volt, és végig irányította a mérkőzést. Gergely helytállt, s bronzérmesként végzett.
+91 kg.-ban áthatolhatatlan falként tornyosult a világ jelenlegi legjobb amatőr thai-boxsa, a belorusz Aljakszet Kugyin, - aki az IFMA és a WAKO kétszeres Világ- és kétszeres Európa-bajnoka, s jelenleg is a világbajnoki cím védője - a magyar 19 éves jókötésű fiatalember, Zentai Máté előtt. Máté nem ijedt meg nagynevű ellenfelétől, sőt, veszélyes térdrúgásokat, és combrúgásokat indított, s az első menetben, partiban volt. Aztán a második menet közepén villant a rettenetes balhorog és véget ért a tehetséges magyar fiatalember részére a küzdelem, aki szintén bronzérmes lett. 
Rehák György K-1 szövetségi edző így látta az eseményeket: Busai Gergely egy nagyon rutinos, több világversenyt megjárt orosz versenyzővel küzdött meg, és helytállt. Partner volt, a rúgási, térdrúgásai, felütései, horgai ültek. Az orosz irányított, de mindig volt rá válasza. Első világversenyén, 19 évesen hatalmas helytállás, hogy bronzérmes lett. - Miben vagyunk lemaradva az oroszokhoz képest? - Technikában és mérkőzés rutinban van lemaradásunk. Sokkal erősebb a bajnokságuk, egy súlycsoportban nem ritka a negyvenfős induló létszám, és havonta van mindenkinek versenyzési lehetősége. Örülök, hogy Gergelyt beválogattam. 

  Zatykó Zita, mint belgrádi világbajnok érkezett. Most kifogott egy jóval nehezebb török lányt, s a felkészülés és edzőtábor hiánya miatt nem tudott fölénybe kerülni. Rúgásai közül is inkább az egyenes rúgások voltak a hatásosak. Technikailag és erőnlétileg is több kellett volna.

  Zentai Máté, aki most jött fel a junior korosztályból, már az orosz versenyzőt is meggyőző magabiztossággal verte. Máté előtt nagy jövő áll. Most megpróbált mindent, nagyon szoros első menetet vívott. Talált térddel, kézzel... Kugyin nagyon jó versenyző, a közepéig bírtuk, aztán számoltak Mátéra. Őt a pécsi RFC klub képviselői támogatták a kiutazásban, Petrovics Gábor és Vas Bálint."

A tatamin küzdők közül a hölgyeknél Krempf Réka, ha nehéz csatában is, de győzedelmeskedett a dán Johanna Striin ellen. Az utolsó menetben találta meg igazán önmagát és az ütőtávot, s ezzel döntős lett. 
60 kg-ban Marton Klára a francia Severine Guilpin ellen egy nagyon szoros mérkőzést vívott. Klári szűken vezetett a mérkőzés folyamán. Az utolsó menetben, óriási iramban kezdett, s odaállt verekedni is, mert ez kellett a sikerhez. Megérdemelten jutott a döntőbe. 
65 kg.-ban Dancsecs Bojána egy rutinos osztrák, Nicole Trimmel ellen lépett küzdőtérre. Sajnos, most az történt a páston, amit az osztrák hölgy eltervezett. Így Bojána bronzérmes lett. 
70 kg.-ban az önmagát duplán felülmúló Fenyvesi Márta megmutatta, hogyan kell egy kőkemény oroszt, Lilia Zaidlovát megverni. Bátran kezdeményezett, gyűjtötte a pontokat, s ha az utolsó másodpercben bevitt három fejrúgásra gondolunk, akkor megismételheti a döntőben EB győzelmét.  Férfi 57 kg-ban Kondacs György csatázott a negyeddöntőben a szlovák Viktor Zuffa-val az érmes helyért. Bár a szlovák versenyző évek óta válogatott, s keménységére jellemző, hogy full-contactban is indul, Kondacs már egyszer legyőzte tavaly a szegedi Világ-kupa döntőjében. Most is ugyanazt az intelligens küzdelmet vívta Gyuri, mint akkor. Rendre elmozogva verte keresztbe riválisát és egyenes rúgásokkal tartotta távol és nyert. A döntőbe jutásért pedig a horvát Emin Karaman sérülés miatt feladta a küzdelmet, s Kondacs György, a válogatott újonca döntős lett.

63 kg-ban Debreczeni Dezső szintén szlovák versenyzővel, a fiatal, verekedős stílusú Vojtech Hudy ellen mérkőzött. Ahogy ez az előző mérkőzésen is történt, Dezső most is lábbal volt zömében eredményes, a szlovák versenyző teljesen elbizonytalanodott, így Debreczeni Dezső győzött. A döntőbe jutásért, egy jóval keményebb ellenfél, a végső győzelemre is esélyes Konstantin Demoretskij volt az ellenfél. Az ukrán fiú már nagy falatnak bizonyult, erősebb és kitűnő kondícióval bírt. Így - bár az első két menetben Dezső vezetett, a végén az ukrán versenyző örülhetett. 
63 kg.-ban Szabó László az olasz Andrea Chianese lépett tatamira, és egy perc leforgása alatt pontokat szerzett. Majd az olaszt egy pontos baltarúgással "fejbebombázta" aki feladta a mérkőzést.  A döntőbe jutásért, a technikás horvát Andrej Gudac ellen fokozatosan nőtt előnye, amit végig meg is tartott, s így bejutott a szombati döntőbe. 
74 kg.-ban a remek formában lévő Olasz Attila kemény küzdelemben múlta felül a svájci Ivo Furrert. A döntőbe jutásért az orosz Szergej Zsukov ellen mindent megpróbált, de most az orosz jobb volt. Így Attila egy becsülettel kiharcolt bronzéremnek örülhetett. 
79 kg.-ban Dancsó Zoltán leiskolázta az ír Toby Bermullert. A döntőbe jutásért a kellemetlen stílusú német Christian Pohl volt az ellenfél. Zoli a végére felőrölte a riválist és megérdemelten jutott a szombati fináléba. 
84 kg-ban Novák Jenő a taktikai utasítások be nem tartása miatt veszített egy döntetlen szagú mérkőzésen, az olasz Isidoro Gianluca Stitzer ellen. Pedig mindössze pár másodperc hiányzott a továbbjutáshoz. 
94 kg.-ban Wappel Tibor először meggyőző fölényel nyert a svéd Andreas Chritenson ellen, majd következett az orosz Alexander Solovej. Az orosz irányított, pontelőnybe került, mind a két versenyző keményen harcolt, s mégis csak a magyar versenyzőt sújtották mínusz ponttal. Így végül is Wappel Tibor bronzérmes lett.
+94 kg.-ban Smajlovic Dzevad igyekezett partiban lenni az orosz Emin Paniannal, de ez most nem sikerült, s a magyar nehézsúlyú kiesett a további küzdelmekből. 
Zrínyi Miklós mesteredző, szövetségi kapitány így látta az eseményeket:

 Krempf Réka kicsit görcsösen, nagy akarattal, lendülettel, de hozta a mérkőzést. Az első menetben az ellenfele vezetett, aztán Réka fokozatosan átvette az irányítást. Talán a tét nyomta. Sokadik világversenye, de ezt egyszerűen nem lehet megszokni. A dán magasabb is volt, de Réka a végén ráérzett a távolságra.

   Marton Klára Kicsit később ébredt, de végig kézben tartotta a mérkőzést. Egy-két ponttal vezetett, majd a harmadik menetben ráérzett a bal-jobb, beugrásos technikákra. S a végén bevállalta a "verekedést" is.                       
Dancsecs Bojánánál szerintem az volt a baj, hogy miután már megverte egyszer az osztrák Trimmelt, azt hitte, most is megveri, s későn kezdett dolgozni. Most erre a bronzéremre volt elég.

    Fenyvesi Márta egyértelműen meglepetés ember. Márti száz százalékosan felülmúlta önmagát, nem lehetett ráismerni. Odaállt bunyózni, s ráadásul oroszon jutott túl. Végig irányította a mérkőzést.

  Kondacs Gyuri nagyon jó volt, főképpen, hogy első hivatalos felnőtt Európa-bajnokságán vesz részt újonc válogatottként. Okosan küzdött, s az, hogy a döntőbe jutott, az mindennél többet mond. Odafigyel, megtervezi a küzdelmét.

    63 kg-ban Debreczeni Dezsőt szinte "belerángattuk" ebbe a válogatottságba. Úgy gondoltam, hogyha fel tud készülni annyira, amennyire megbeszéltük, akkor hoz egy érmet. Ezt hozta, de a végén nagyon elfáradt. Súlya is meg növekedett, úgy hoztuk le kínkeservesen. Ha még egy hónapot tudott volna edzeni többet, akár Európa-bajnok is lehetett volna. A gyorsasága nem kopott, egy probléma jelentkezett, a kondíció.

  63 kg.-ban Szabó László az olasz versenyzőn könnyen túllépet. A horvát fiú ellen először átvette a horvát furcsa stílusát, de aztán "helyére tettük" és végig vezetve nyert. 18 évesen a döntőbe jutott - óriási eredmény!

  Olasz Attilának ez az utolsó éve. Azokkal az adottságokkal, ami neki van, ebben a súlycsoportban, csak elégedett lehetek. A második mérkőzésen görcsösebb lett. Élt az utolsó lehetőségével, pedig nem tartozik a szerencsés versenyzők közé. Aránylag jó volt a sorsolása is. Amit pedig az orosszal művelt a döntőbe jutásért, az, szenzációs volt. Jobb volt az orosz, de egy pillanatig sem fordult meg a fejében, hogy feladja. Dancsó Zoli, azt mondta előzetesen, hogy ma hat menetet akar nyerni, s ötöt nyert. A döntőbe jutásért nagyon kellemetlen volt a német versenyző, többször fejbe rúgta Zolit. A hazai mezőnyben Zoli nem talál ilyen kvalitású versenyzőt. A döntőben majd meglátjuk, mi lesz.

  Novák Jenő olyan taktikai fegyelmezetlenséget követett el tíz másodperccel a vége előtt, ami eldöntötte sajnos a mérkőzést. 

       Wappel Tibor kicsit tartott a küzdelemtől, féltette a műtött fogait, néha kifordult. Pedig kértem tőle, hogy menjen előre, ne adjon teret az orosznak. Benne van még a világbajnoki cím, de sokban kellene még fejlődnie - rúgástechnikában, kilépéses, kihajlásos technikákban, s taktikailag is.

       Smajlovic Dzevad +94 kg-ban kifogta a "nagyágyút", az oroszt, s ezzel nem tudott mit kezdeni."

A döntők első részére szombaton 14 órától kerül sor.

A szombati döntök párosítása: 
Kondacs György - Maxim Aisin (Oroszország) 
Szabó László - Przymislav Ziemniczki (Lengyelország) 
Dancsó Zoltán - Robert Matya (Lengyelország)

